1. ปัจจัยความเสี่ยง

1.1 ความเสี่ยงจากภาวะตลาดที่มีความผันผวน

  ธุรกิจหลักทรัพย์มีความอ่อนไหวต่อปัจจัยแวดล้อมทางเศรษฐกิจอย่างยิ่ง
  ความผันผวนของภาวะตลาดทุนและความเชื่อมั่นของนักลงทุนต่อตลาดหลักทรัพย์ไทยเป็นปัจจัยเสี่ยงหลักที่ส่งผลกระทบต่อผลการดำเนินงานของธุรกิจหลักทรัพย์โดยรวม
  ในรอบปี 2548 ที่ผ่านมาตลาดทุนไทยได้รับผลกระทบจากปัจจัยลบต่าง ๆ
  ทั้งการปรับตัวสูงขึ้นอย่างมากของราคาน้ำมันในตลาดโลก
  การปรับตัวขึ้นของอัตราดอกเบี้ยของสหรัฐอเมริกา
  ส่งแรงกดดันต่อการขึ้นอัตราดอกเบี้ยตลาดซื้อคืนพันธบัตร
  เพื่อรักษาระดับส่วนต่างอัตราดอกเบี้ยของทั้ง 2 ตลาด
  และเพื่อลดแรงกดดันจากอัตราเงินเฟ้อในประเทศที่ปรับตัวสูงขึ้นต่อเนื่อง
  นอกจากนี้ปัจจัยภายในประเทศส่งผลกระทบต่อตลาดทุนโดยตรง
  ไม่ว่าจะเป็นการชะลอการเข้าจดทะเบียนของกิจการขนาดใหญ่ เหตุการณ์ความไม่สงบในเขต 3
  จังหวัดภาคใต้ที่ยังคงความรุนแรง อย่างไรก็ดี บริษัทฯ เห็นว่าปัจจัยลบต่าง ๆ
  กำลังคลี่คลายไปในทางที่ดี เศรษฐกิจในปี 2549 มีแนวโน้มที่ดี
  การเดินหน้าลงทุนโครงการสาธารณูปโภคขนาดใหญ่ของภาครัฐ การขยายการลงทุนใหม่ๆ
  ของเอกชน ล้วนแต่ส่งผลดีต่อกำไรของบริษัทจดทะเบียน

  บริษัทฯ มีนโยบายและแนวทางเพื่อลดผลกระทบจากความผันผวนดังกล่าว
  โดยการกระจายความเสี่ยงในการดำเนินธุรกิจ
  โดยการขยายฐานลูกค้าธุรกิจซื้อขายหลักทรัพย์ไปยังกลุ่มลูกค้าสถาบันอย่างจริงจัง
  การขยายธุรกรรมไปยังตราสารอนุพันธ์ และการขยายการดำเนินธุรกรรมด้านอื่น ๆ
  เพื่อลดการพึ่งพิงรายได้หลักจากการเป็นนายหน้าซื้อขายหลักทรัพย์ ได้แก่
  การขยายการให้บริการที่ปรึกษาทางการเงินด้วยการเพิ่มทีมงานด้านวาณิชธนกิจ
  และด้านค้าตราสารหนี้ การเป็นตัวแทนสนับสนุนการขายและรับซื้อคืนหน่วยลงทุน ที่สำคัญอย่างยิ่ง
  บริษัทฯ เน้นการให้บริการที่มีคุณภาพ รวดเร็ว
  สามารถตอบสนองความต้องการของลูกค้าได้หลากหลาย

  นอกจากนี้ ความผันผวนของตลาด ส่งผลต่อการลดลงของราคาหลักทรัพย์ที่บริษัทลงทุน ซึ่งบริษัทฯ
  มีมาตรการบริหารความเสี่ยงในเรื่องนี้ โดยกำหนดเป็นระเบียบและคู่มือการลงทุนเพื่อบัญชีบริษัท
  และมีการเฝ้าติดตามฐานะเงินลงทุนของบริษัทฯ อย่างสม่ำเสมอ

1.2 ความเสี่ยงจากการแข่งขันในธุรกิจหลักทรัพย์และการเปิดเสรีค่าธรรมเนียม

  อัตราค่าธรรมเนียมการซื้อขายหลักทรัพย์ของลูกค้า
  จะครบกำหนดอายุการขยายระยะเวลาการกำหนดค่าธรรมเนียมการซื้อขายขั้นต่ำในวันที่ 14
  มกราคม 2550 ซึ่งเมื่อถึงเวลานั้น
  อาจทำให้ธุรกิจหลักทรัพย์โดยรวมประสบปัญหาการตัดราคาเพื่อแย่งชิงลูกค้าดังเช่นที่เกิดขึ้นในปี
  2544 และส่งผลกระทบต่อความสามารถในการทำกำไรของบริษัทหลักทรัพย์ทั้งระบบในที่สุด

ในปัจจุบันถึงแม้ว่าไม่มีปัจจัยเสี่ยงเรื่องการแข่งขันด้านราคา อย่างไรก็ดี ธุรกิจหลักทรัพย์มีการแข่งขันค่อนข้างสูง โดยในปี 2548 มีบริษัทหลักทรัพย์รายใหม่ที่เป็นสมาชิก (โบรกเกอร์) เพิ่มขึ้นอีก 3 ราย ซึ่งโบรกเกอร์แต่ละแห่งต่างพยายามรักษาฐานลูกค้าเดิมไว้ ขณะเดียวกันมุ่งหาลูกค้าใหม่เพื่อเพิ่มส่วนแบ่งทางการตลาด มีการแย่งชิงพนักงานด้านการตลาด แม้ว่าตลาดหลักทรัพย์ฯ และสมาคมบริษัทหลักทรัพย์จะกำหนดเกณฑ์ในการควบคุมการย้ายงานของเจ้าหน้าที่การตลาดก็ตาม

เพื่อรองรับการเปิดเสรีและการแข่งขันที่นับวันจะทวีความรุนแรงขึ้น บริษัทฯได้เตรียมการเพิ่มขีดความสามารถทางการแข่งขันด้วยการพัฒนาคุณภาพงานวิจัย เพิ่มผลิตภัณฑ์ทางการเงินและการให้บริการเพื่อตอบสนองความต้องการที่หลากหลายของลูกค้า และการสร้างระบบลูกค้าสัมพันธ์เพื่อสร้างสายสัมพันธ์ที่ดีและขยายฐานลูกค้าให้หลากหลายขึ้น ในปี 2548 ที่ผ่านมา บริษัทฯ จัดตั้งศูนย์ “ซีมิโก้ เซียนไลน์” ขึ้น ซึ่งประกอบด้วยทีมงานนักการตลาดรุ่นใหม่ที่ได้รับการอบรมความรู้ด้านการเงิน และตลาดทุนเป็นอย่างดี คอยให้บริการข้อมูลการลงทุนแก่ลูกค้า และนักลงทุนทั่วไป ซึ่งนับเป็นการเพิ่มช่องทางการให้บริการและขยายฐานลูกค้าอีกช่องทางหนึ่ง นอกจากนี้การประกอบธุรกรรมตัวแทนซื้อขายสัญญาซื้อขายล่วงหน้า ซึ่งปัจจุบันบริษัทฯ ได้รับอนุญาตเป็นที่เรียบร้อยแล้ว สามารถเสริมสร้างความแข็งแกร่งของฐานรายได้และรองรับการเปลี่ยนแปลงอันอาจเกิดขึ้นของธุรกิจซื้อขายหลักทรัพย์

1.3 ความเสี่ยงในการพึ่งพิงลูกค้ารายใหญ่หรือน้อยราย

  บริษัทตระหนักถึงความเสี่ยงในการพึ่งพิงมูลค่าการซื้อขายหลักทรัพย์ของลูกค้ารายใหญ่หรือกระจุกตัวในลูกค้าจำนวนน้อยราย
  ตลอดระยะเวลาที่ผ่านมา บริษัทฯ
  ดำเนินนโยบายไม่ให้เกิดความเสี่ยงจากการกระจุกตัวของกลุ่มลูกค้า
  โดยการขยายฐานลูกค้าของบริษัทฯให้กว้างขึ้น ด้วยการเพิ่มทีมงานด้านการซื้อขายหลักทรัพย์
  เพิ่มช่องทางการซื้อขายหลักทรัพย์ด้วยระบบ Internet และในปี 2548 บริษัทฯ จัดตั้งศูนย์
  “ซีมิโก้ เซียนไลน์” เพื่อให้บริการด้านข้อมูลความรู้การลงทุนในตลาดทุนแก่ลูกค้า
  และนักลงทุนทั่วไปซึ่งจะเป็นกลุ่มลูกค้าที่สำคัญในอนาคต

  จากการดำเนินนโยบายดังกล่าว บริษัทฯ
  สามารถขยายฐานลูกค้าธุรกิจนายหน้าซื้อขายหลักทรัพย์จากจำนวน 19,898 รายในปี 2546 เป็น
  29,145 รายในปี 2548 นอกจากนี้สัดส่วนมูลค่าการซื้อขายของลูกค้ารายใหญ่ 10 รายแรก
  ลดลงในปี 2548 ดังนี้

+-------------------------+-------------+---------------+-------------+
| ลูกค้า/ปี                  | ปี 2546      | ปี 2547        | ปี 2548      |
+-------------------------+-------------+---------------+-------------+
| สัดส่วนปริม                | 15.02%      | 15.33%        | 13.33 %     |
| าณการซื้อขายของลูกค้ารายใหญ่ |             |               |             |
| 10                      |             |               |             |
| รายแรกต่อยอดรวม          |             |               |             |
| ปริมาณการซื้อขายรวมทั้งบริษัทฯ |             |               |             |
+-------------------------+-------------+---------------+-------------+

1.4 ความเสี่ยงจากการผิดนัดชำระค่าซื้อหลักทรัพย์และเงินให้กู้ยืมเพื่อซื้อหลักทรัพย์

  ความเสี่ยงจากกรณีที่ลูกค้าไม่ชำระราคาค่าซื้อหลักทรัพย์เมื่อครบกำหนด 3
  วันนับจากซื้อหลักทรัพย์ในบัญชีเงินสด
  อันเป็นผลมาจากภาวะตลาดหลักทรัพย์ในขณะนั้นมีความผันผวน
  หรือลูกค้ามีเงินสดไม่เพียงพอที่จะชำระราคา ซึ่งรวมถึงลูกหนี้เงินให้กู้ยืมเพื่อซื้อหลักทรัพย์ด้วย

  บริษัทฯ มีนโยบายบริหารความเสี่ยงโดยการแสวงหาและคัดสรรลูกค้าที่มีคุณภาพ
  พิจารณาอนุมัติวงเงินเพื่อซื้อหลักทรัพย์ที่เหมาะสมตามคุณสมบัติของลูกค้าแต่ละราย
  โดยพิจารณาจากฐานะทางการเงิน และความสามารถในการชำระหนี้
  มีการติดตามพฤติกรรมการซื้อขายและการชำระราคาของลูกค้า
  และทบทวนสถานะและวงเงินของลูกค้าอย่างสม่ำเสมอ กอปรกับข้อบังคับตลาดหลักทรัพย์ฯ
  ที่กำหนดให้ลูกค้าบัญชีเงินสดทุกรายต้องวางหลักประกันในอัตราไม่ต่ำกว่าร้อยละ 10
  ของจำนวนเงินที่ลูกค้าอาจซื้อได้ซึ่งต้องไม่เกินวงเงินในการซื้อขายหลักทรัพย์ของลูกค้าที่ได้รับอนุมัติตามฐานะการเงินและความสามารถในการชำระหนี้ของลูกค้า
  ทำให้สามารถลดความเสี่ยงลงได้

  สำหรับลูกค้าบัญชีเงินให้กู้ยืมเพื่อซื้อหลักทรัพย์ (Credit Balance) บริษัทฯ
  กำหนดเป็นนโยบายพิจารณาอนุมัติวงเงินให้กู้ยืมเพื่อซื้อหลักทรัพย์ที่เหมาะสมกับคุณสมบัติทางการเงินของลูกค้าแต่ละราย
  กำหนดหลักทรัพย์ที่มีคุณสมบัติเหมาะสมที่จะอนุญาตให้ซื้อในบัญชี Credit Balance
  และอัตรามาร์จิ้นเริ่มต้น (Initial Margin) ซึ่งพิจารณาจากปัจจัยพื้นฐาน สภาพคล่อง
  และความผันผวนของราคาหลักทรัพย์ โดยการพิจารณาอนุมัติจาก Broking Committee
  กำหนดสัดส่วนการกระจุกตัวในหลักทรัพย์
  และมีการเฝ้าติดตามการซื้อขายและฐานะของลูกค้าอย่างสม่ำเสมอ ซึ่งเป็นไปตามระเบียบเรื่อง
  การให้กู้ยืมเงินเพื่อซื้อหลักทรัพย์ระบบ Credit Balance ของบริษัทฯ

  ณ สิ้นปี 2548 บริษัทฯ มียอดลูกหนี้ซื้อหลักทรัพย์ในบัญชีเงินสดจำนวน 631.41 ล้านบาท
  และเงินให้กู้ยืมเพื่อซื้อหลักทรัพย์จำนวน 987.24 ล้านบาท

1.5 ความเสี่ยงด้านบุคลากร

  ผลการดำเนินงานของธุรกิจหลักทรัพย์มีความอ่อนไหวอย่างมากต่อการเปลี่ยนแปลงบุคลากรโดยเฉพาะอย่างยิ่งเจ้าหน้าที่การตลาดธุรกรรมซื้อขายหลักทรัพย์
  เพื่อลดความเสี่ยง บริษัทฯ ได้สร้างทีมงานเจ้าหน้าที่การตลาดรุ่นใหม่
  โดยการอบรมให้มีความรู้ด้านการเงินและการลงทุนเป็นอย่างดีเพื่อให้บริการแก่ลูกค้าและผู้สนใจลงทุนทั่วไป
  บริษัทฯ จัดตั้งศูนย์ “ซีมิโก้ เซียนไลน์”
  เพื่อลดความเสี่ยงจากการพึ่งพิงหรือการถูกแย่งชิงบุคลากรจากภายนอก
  อีกทั้งยังเป็นการสร้างเจ้าหน้าที่การตลาดรุ่นใหม่ที่ได้รับการปลูกฝังจรรยาบรรณ
  แนวทางปฏิบัติงานที่เน้นคุณภาพการให้บริการ ซึ่งเป็นวัฒนธรรมการทำงานของบริษัทฯ
  นอกจากนี้บริษัทฯ
  กำหนดนโยบายในการดูแลและรักษาบุคลากรที่มีความสามารถและศักยภาพให้อยู่กับบริษัทยาวนาน
  โดยกำหนดแผนพัฒนาบุคลากรภายในอย่างต่อเนื่อง การสร้างระบบการประเมินผลงานที่เป็นธรรม
  และโปร่งใสเพื่อเสริมสร้างขวัญและกำลังใจให้แก่พนักงาน
  รวมทั้งพิจารณาทบทวนผลตอบแทนและสวัสดิการต่าง ๆ
  ให้อยู่ในระดับทัดเทียมคู่แข่งในอุตสาหกรรมอย่างสม่ำเสมอ
  เพื่อเป็นเครื่องมือในการรักษาบุคลากรที่เป็นกำลังสำคัญต่อความอยู่รอดและการดำเนินงานของบริษัทฯ
  ต่อไปในระยะยาว

1.6
ความเสี่ยงจากธุรกรรมการจัดจำหน่ายและรับประกันการจำหน่ายหลักทรัพย์และที่ปรึกษาทางการเงิน

  การต้องรับซื้อหลักทรัพย์เนื่องจากไม่สามารถกระจายหรือจำหน่ายหลักทรัพย์ได้ตามที่รับประกันไว้เข้าในบัญชีเงินลงทุนของบริษัทฯ
  ทำให้เกิดความเสี่ยงทางด้านสภาพคล่องที่ลดลง
  และอาจเกิดผลขาดทุนจากการลดลงของราคาหลักทรัพย์ดังกล่าวด้วย
  ซึ่งปัจจัยที่มีผลกระทบต่อความเสี่ยงจากการรับประกันการจำหน่ายหลักทรัพย์ ได้แก่
  การรับประกันการจำหน่ายหลักทรัพย์ในจำนวนและราคาที่ไม่เหมาะสม
  ความผันผวนของภาวะตลาดเงินและตลาดหลักทรัพย์ ทำให้นักลงทุนไม่สนใจจองซื้อหลักทรัพย์
  บริษัทฯ
  มีมาตรการบริหารความเสี่ยงนี้โดยจะทำการศึกษาและวิเคราะห์ข้อมูลของบริษัทผู้เสนอขายหลักทรัพย์
  และพิจารณาประกอบกับความสนใจและความต้องการของนักลงทุนต่อหลักทรัพย์ดังกล่าว ในปี
  2548 ที่ผ่านมา บริษัทฯ สามารถจำหน่ายหลักทรัพย์ได้ครบตามจำนวน
  ไม่มีหลักทรัพย์เหลือจากการรับประกันการจำหน่ายที่ต้องรับซื้อไว้เอง

  สำหรับธุรกิจที่ปรึกษาทางการเงิน บริษัทฯ
  ต้องรับผิดชอบร่วมกับลูกค้าในการเปิดเผยข้อมูลที่ถูกต้อง ครบถ้วนต่อสาธารณชน
  ทั้งในการออกและเสนอขายหลักทรัพย์ การยื่นคำขอให้รับหลักทรัพย์เป็นหลักทรัพย์จดทะเบียน
  และการเป็นที่ปรึกษาทางการเงินอื่น ๆ บริษัทฯ
  ให้ความสำคัญอย่างมากในการสรรหาลูกค้าตามประสบการณ์และความถนัดของทีมงานวาณิชธนกิจแต่ละทีม
  ทีมงานวาณิชธนกิจจะทำการวิเคราะห์และตรวจสอบคุณสมบัติของลูกค้าในเบื้องต้นก่อนพิจารณารับงาน
  และมีการตรวจสอบข้อมูลของลูกค้า (Due Diligence)
  อย่างรัดกุมเยี่ยงผู้ประกอบการมืออาชีพและยึดมั่นในจรรยาบรรณ
  เพื่อสร้างความมั่นใจแก่ลูกค้าในการส่งมอบงานที่มีคุณภาพและตรงเวลา

1.7 ความเสี่ยงจากระบบเทคโนโลยีสารสนเทศ

  ระบบเทคโนโลยีสารสนเทศเป็นโครงสร้างพื้นฐานหลักในการให้บริการด้านธุรกิจหลักทรัพย์
  ระบบที่ทันสมัย ถูกต้องและทันเวลามีส่วนสำคัญต่อการแข่งขันทางธุรกิจ บริษัทฯ
  มีนโยบายเลือกใช้เทคโนโลยีในระดับมาตรฐานสากล
  สำหรับระบบงานที่ต้องต่อเชื่อมหรือเกี่ยวโยงกับการให้บริการลูกค้า
  ทั้งนี้เพื่อให้ลูกค้าได้รับข้อมูลที่รวดเร็วและทันต่อการตัดสินใจ ระบบส่งคำสั่งซื้อขายที่มีประสิทธิภาพ
  รวดเร็ว ไม่ให้เสียโอกาสในการลงทุน
  รวมทั้งระบบที่สามารถป้องกันหรือสามารถกู้ความเสียหายกลับคืนได้อย่างรวดเร็ว
  ซึ่งสามารถลดความเสียหายทั้งกับลูกค้าและบริษัทฯ จากการถูกเรียกร้องความเสียหายจากลูกค้า
  สำหรับธุรกรรมตราสารอนุพันธ์ ที่มีความซับซ้อนและความเสี่ยงสูง บริษัทฯ
  มีแผนเตรียมการด้านระบบข้อมูลให้ลูกค้าสามารถวิเคราะห์ความเสี่ยงของบัญชีลงทุนได้ด้วยตนเองเพื่อเพิ่มอัตราผลตอบแทนจากการลงทุน
  รวมทั้งบริษัทฯ มีการพัฒนาระบบงานให้ทันสมัยอย่างต่อเนื่อง
  มีการติดตั้งระบบป้องกันภัยจากภายนอกที่จะเข้ามาในระบบเครือข่ายของบริษัทฯ
  และกำหนดมาตรการให้มีการทบทวนประสิทธิภาพของเทคโนโลยีอย่างสม่ำเสมอ

  บริษัทฯ มีมาตรการป้องกันความเสี่ยงจากระบบเทคโนโลยีสารสนเทศรองรับไว้อย่างเพียงพอ
  มีแผนสำรองฉุกเฉิน (Contingency Plan) โดยมีศูนย์สำรองข้อมูลที่สำนักงานสาขาเพลินจิต
  นอกจากนี้บริษัทฯ ได้เตรียมความพร้อมรับมือการเปิดเสรีค่าธรรมเนียมซื้อขายหลักทรัพย์
  โดยการลดต้นทุนการให้บริการให้ต่ำลงโดยยังคงรักษาระดับคุณภาพไว้ด้วย
  การสร้างระบบเทคโนโลยีสารสนเทศที่สามารถรองรับการขยายฐานและให้บริการลูกค้าได้ด้วยต้นทุนต่ำที่สามารถแข่งขันได้ในระยะยาว
  รวมทั้งขยายขีดความสามารถของระบบเทคโนโลยีสารสนเทศเพื่อรองรับความต้องการของลูกค้าที่หลากหลายมากขึ้น

1.8 ความเสี่ยงจากการขาดแคลนแหล่งเงินทุนในการดำเนินธุรกิจ

  ปัจจุบันบริษัทฯ ใช้แหล่งเงินทุนจากการระดมทุนผ่านผู้ถือหุ้น
  โดยดำเนินนโยบายปลอดภาระหนี้สินมาตั้งแต่ปี 2541 และได้กำหนดแหล่งที่มาของเงินทุน
  โดยการระดมทุนจากการออกหุ้นทุนโดยจะประมาณความต้องการใช้เงินทุนหมุนเวียนสำหรับการประกอบธุรกิจในระยะยาว
  เพื่อลดค่าใช้จ่ายของเงินทุนระยะยาว
  ขณะเดียวกันก็มีการจัดให้มีวงเงินกู้ยืมกับสถาบันการเงินต่าง ๆ สำรองไว้ใช้ในระยะสั้น
  โดยคำนึงถึงสภาพคล่อง ความคุ้มค่าของเงินทุน และความต่อเนื่องในการดำเนินธุรกิจ
  อย่างไรก็ดี สำหรับธุรกรรมที่จะเกิดขึ้นในอนาคต เช่น Structured Products บริษัทฯ
  จะใช้นโยบายการระดมทุนในลักษณะ Project Financing
  เพื่อเพิ่มผลตอบแทนต่อผู้ถือหุ้นและลดผลกระทบต่อความเพียงพอของเงินทุน

  ปัจจุบันบริษัทฯ ดำรงอัตราส่วนเงินกองทุนสภาพคล่องสูงกว่าร้อยเปอร์เซนต์
  โดยบริษัทฯมีการกำหนดเกณฑ์การดำรงอัตราส่วนเงินกองทุนสภาพคล่องภายในบริษัทฯ
  ในอัตราที่เข้มงวดกว่าอัตราขั้นต่ำที่สำนักงาน ก.ล.ต. กำหนด
  เพื่อเป็นสัญญาณเตือนภัยล่วงหน้าให้บริษัทฯ
  ใช้ความระมัดระวังต่อความเสี่ยงของความเพียงพอของเงินทุนที่อาจส่งผลกระทบต่อการดำเนินธุรกิจและการดำรงอยู่ของบริษัทฯ
  และมีการติดตามการเปลี่ยนแปลงของอัตราเงินกองทุนสภาพคล่องเป็นประจำสม่ำเสมอ
  นอกจากนี้บริษัทฯ ได้ทำการทดสอบระดับเงินกองทุนของบริษัทฯ หากเกิดภาวะวิกฤตขึ้น (Stress
  Testing) เป็นระยะ ๆ และทบทวนการจัดสรรเงินทุนในแต่ละธุรกรรม
  เพื่อลดความเสียหายที่อาจจะเกิดขึ้นและมั่นใจว่าเงินทุนดังกล่าวให้ผลตอบแทนที่สูงสุด

  1.9 ความเสี่ยงจากการเปลี่ยนแปลงกฎเกณฑ์ของหน่วยงานกำกับดูแล

  ธุรกิจหลักทรัพย์เป็นธุรกิจที่ส่งผลต่อผู้มีส่วนได้ส่วนเสียในวงกว้าง การดำเนินการใดๆ
  ที่ไม่รอบคอบระมัดระวัง อาจส่งผลให้บริษัทฯ
  ขาดความเชื่อถือและความไว้วางใจจากผู้เกี่ยวข้องทุกฝ่าย
  อีกทั้งอาจส่งผลรุนแรงถึงขั้นไม่สามารถดำเนินกิจกรรมต่อไปได้ หากสำนักงาน ก.ล.ต.
  รวมทั้งตลาดหลักทรัพย์ และหน่วยงานอื่น ๆ
  ซึ่งเป็นหน่วยงานที่มีหน้าที่กำกับดูแลการดำเนินธุรกิจหลักทรัพย์พิจารณาเห็นว่า บริษัทฯ
  มีการดำเนินงานที่ไม่เหมาะสมและอาจเกิดความเสียหาย บริษัทฯ
  มีนโยบายลดความเสี่ยงในด้านนี้ให้ต่ำที่สุด
  โดยการกำหนดนโยบายและทิศทางการดำเนินงานของบริษัทฯ ที่คำนึงถึงการกำกับดูแลกิจการที่ดี
  มีระบบ Checking and Balance
  และให้ทุกหน่วยงานตระหนักถึงความรับผิดชอบในการปฏิบัติหน้าที่อย่างมีประสิทธิภาพและมีประสิทธิผล
  มีหน้าที่คอยติดตามการเปลี่ยนแปลงกฎเกณฑ์ หรือระเบียบใหม่ๆ ที่เกี่ยวข้องกับหน่วยงานนั้นๆ
  เพื่อให้การปฏิบัติเป็นไปอย่างถูกต้อง0 ตลอดจนรักษาประโยชน์ของผู้มีส่วนได้ส่วนเสียทุกฝ่าย
  โดยยึดมั่นในจรรยาบรรณ
  เพื่อเพิ่มมูลค่าทางเศรษฐกิจสูงสุดให้แก่กิจการและผลประโยชน์ในระยะยาวให้แก่ผู้ถือหุ้น